AKTAR PRESSJONI FUQ DE BOER? Il-pressjoni diġà qiegħda tagħmel tagħha fuq Frank de Boer wara li fid-debutt tiegħu fil-Kampjonat Taljan ma tantx ħareġ bl-unuri meta tilef kontra Chievo bl-iskor ta' 2-0. Hekk kif l-akkwisti ta' Antonio Candreva u Ever Banega kienu kkonfermati aktar kmieni dan is-sajf, il-prospetti għat-tim ta' Inter bdew jidhru sbieħ, wara kampanja diżastruża l-istaġun li għadda. Battibek wieħed wara l-ieħor bejn id-diriġenza u l-ekskowċ Roberto Mancini, fost affarijiet oħrajn, wasslu biex dan tal-aħħar jitneħħa mit-tmun ta' Inter. Dan kollu wassal biex il-moral tal-iskwadra mess il-qiegħ. Iżda issa, bl-akkwisti ta' Gabigol u Joao Mario, l-aspettattivi tal-Interisti għolew u qed jistennew risposta immedjata. Palermo wkoll mhux mexjin fuq ir-rubini, dan hekk kif salvaw bi żbrixx l-istaġun li għadda u mingħajr l-aqwa plejer li kellhom, Franco Vazquez, wara li dan ingħaqad ma' Sevilla. Li titlef kontra Sassuolo bl-iskor ta' 1-0 mhux xi diżgrazzja, imma li tiltaqa' kontra Inter barra minn darek sebat ijiem biss wara din it-telfa, mhuwiex xenarju ideali, hekk kif wara llum hemm ċans tajjeb li jispiċċaw b'idhom f'idhom wara l-logħba f'San Siro. ROMA DDISPRATI GĦAL REBĦA Kemm Cagliari kif ukoll Roma għandhom bżonn urġenti li jirbħu xi forma ta' punti hekk kif se jkun ras imb ras illum fi Stadio Sant'Elia. Luciano Spalletti se jkun responsabbli li jgħolli l-moral tal-iskwadra moralment imkissra li għandu bħalissa taħt idejh wara t-telfa devastanti fl-Ewropa. Min-naħa l-oħra, it-tim ta' Massimo Rastelli qed ifittex li jirreġistra l-ewwel punti dan l-istaġun. Wara l-falliment fiċ-Champions League ta' Roma, l-istaġun domestiku issa huwa aktar ta' importanti biex Roma jkomplu jibnu fuq ir-rebħa ta' 4-0 kontra Udinese fl-ewwel logħba tal-istaġun. Għaldaqstant, it-tim ta' Cagliari jrid jagħmel ħiltu biex jakkwista kemm jista' jkun punti mil-logħbiet li jilgħab f'daru għax għada pitgħada jaf ikunu d-differenza fil-ġlieda kontra r-relegazzjoni. Dan it-tim jittama li jirrepetu s-suċċess tal-istaġun li għadda fejn kien rnexxielhom jirbħu 15-il logħba minn 21 waħda. Spalletti m'għandux injuries ġodda fuq xiex jinkwieta, iżda xorta waħda mistennija li jkunu bidliet drastiċi mal-ewwel tim, minħabba li fost il-ġimgħa lagħbu 9 kontra 11. Kruċjali se jkunu t-tlieta ta' quddiem li jinkludu lil Stephan El Shaarawy, Mohamed Salah u Diego Perotti. SORPIŻA OĦRA MINN CHIEVO? Friska għadha s-sorpriża li wettqu t-tim ta' Chievo kontra Inter fl-ewwel logħba tagħhom dan l-istaġun, meta b'sorpriża għelbu lit-tim ta' Inter bl-iskor ta' 2-0. B'dan il-moral ferm għoli, it-tim ta' Chievo se jkunu qed jimmiraw li jagħmlu l-istess, din id-darba barra minn darhom kontra t-tim tal-Fiorentina. Min-naħa l-oħra, it-tim ta' Paulo Sousa jridu li jibdew jirbħu hekk kif, kontra t-tim ta' Juventus, ħasbu li kellu punt ġewwa minn dik il-logħba, iżda marru żmerċ meta Gonzalo Higuain skurja l-gowl tar-rebħa għat-tim il-ġdid tiegħu, li wkoll inzerta l-ewwel gowl tiegħu wkoll. Dan il-gowl ma niżilx tajjeb mas-sapporters ta' Fiorentina hekk kif anke huma bdew jistennew li tal-inqas jieħdu draw minn din il-logħba. Din it-telfa kompliet tkun aktar frustranti meta kulħadd jaf li l-Vjola għamlu ħafna ħin jippressaw lil Juventus. B'dan ix-xenarju quddiemu, Sousa għadu fil-ħin li jiffirma xi plejers ġodda fejn, fost ħafna ismijiet oħrajn, qed jissemma li jista' jagħmel ir-ritorn tiegħu l-plejer ta' Inter, Stevan Jovetic. Kollox ma' kollox, inħass ukoll in-nuqqas ta' Borja Valero f'nofs il-grawnd u dan għandu jkun disponibbli għal-logħba tal-lum. LOGĦBA B'POTENZJAL TA' ĦAFNA GOWLS Fuq il-karta jidher li Sampdoria huma l-favoriti li jirbħu din il-logħba f'darhom kontra Atalanta, iżda minħabba li dawn iż-żewġ timijiet għandhom attakk fluwidu ħafna, din il-logħba tista' tkun waħda minn dawk li toffri xalata ta' gowls. Minkejja li Atalanta rnexxielhom jiskurjaw tliet gowls il-ġimgħa l-oħra, dan it-tim xorta waħda falla milli jakkwista t-tliet punti. Fl-istess ġurnata, dak ta' Sampdoria għamel prestazzjoni tajba ħafna u kiseb riżultat tajjeb barra minn daru kontra Empoli. Fl-ewwel logħba tagħhom, Atalanta rreġistraw statistiki impressjonanti fejn jidħol il-pussess tal-ballun, b'71% tal-ballun kien f'saqajn il-plejers ta' dan it-tim. Ħafna minn dan il-pussess wassal biex it-tim ta' Lazio jitwaqqa' lura, b'Atalanta fuq l-attakk. Għaldaqstant, Sampdoria ħolqu aktar ċansijiet mit-tim ta' kontrihom u b'mod ġenerali dehru aħjar meta mexxew il-ballun 'il quddiem. Bħal Atalanta, ukoll irnexxielhom iġiegħlu lill-opponenti tagħhom jaqgħu lura minħabba l-attakki kontinwi li offrew. Id-differenza bejn dan it-tim u dak tas-Sampdoria hija li dan tal-aħħar iddefenda ferm aħjar, b'Emiliano Viviano jkun kostrett li jagħmel save wieħed biss f'disgħin minuta għal dawk ix-xuttijiet minn barra l-kaxxa. TORINO KKARGATI GĦAL REBĦA Wara li kienu tant qrib li jiksbu draw tajjeb fit-telfa kontra Milan f'San Siro nhar il-Ħadd li għadda, illum, Torino jinsabu kkargati biex jiksbu l-ewwel rebħa tagħhom f'darhom a spejjeż ta' Bologna. B'injury kerha li sofra Adem Ljajic li ma ħallitux ikun disponibbli fl-ewwel logħba, il-kowċ Sinisa Mihajlovic se jkun qed jittama li Marco Benassi huwa disponibbli biex jibda ma' Daniele Baselli, li skurja wara li ġie introdott aktar tard fil-logħba kontra Milan. Benassi u Baselli għandhom joffru dik il-kreattività tant meħtieġa f'nofs il-grawnd, xi ħaġa li kienet nieqsa għal Torino fl-istaġun li għadda. Maxi Lopez u l-plejer il-ġdid ta' Torino Lucas Boye qed jikkompetu bejniethom biex jagħmluha mal-ewwel ħdax, filwaqt li Iago Falque jista' jagħmel id-debutt tiegħu mat-tim il-ġdid. Bologna, min-naħa l-oħra, diġà rnexxielhom jiksbu l-ewwel rebħa f'darhom dan l-istaġun, f'rebħa kontra Crotone, bil-gowl tar-rebħa jasal fl-aħħar minn Mattia Destro. Għalhekk, huma qed iħossu li għandhom javvinċinaw l-logħba tal-lum b'aktar kunfidenza u kuraġġ. Roberto Donadoni mistenni li jbiddel xi plejers fuq wara li Domenico Maietta jinsab imweġġa' u għandu daqs tliet ġimgħat barra. Postu mistenni li jieħdu l-Grieg Marios Oikonomou.